1.ΕΙΣΑΓΩΓΗ

Ο κανονισμός για τις αγορές χρηματοπιστωτικών μέσων (εφεξής MiFIR) και η οδηγία για τις αγορές χρηματοπιστωτικών μέσων (εφεξής MiFID ΙΙ) δημοσιεύτηκαν στην Επίσημη Εφημερίδα στις 12 Ιουνίου 2014, τέθηκαν σε ισχύ στις 2 Ιουλίου 2014 και άρχισαν να εφαρμόζονται από τις 3 Ιανουαρίου 2018.

Οι MiFiD ΙΙ/MiFIR καθιερώνουν μια δομή της αγοράς που αποσκοπεί να διασφαλίσει ότι η διαπραγμάτευση, εφόσον συντρέχει περίπτωση, πραγματοποιείται σε ρυθμιζόμενες πλατφόρμες συναλλαγών και με διαφανή τρόπο, ούτως ώστε να εξασφαλίζεται η αποτελεσματική και εύλογη διαμόρφωση των τιμών.

Σε αυτό το πλαίσιο, ο MiFIR επιτρέπει την εξαίρεση των μη μετοχικών χρηματοπιστωτικών μέσων από τις απαιτήσεις προσυναλλακτικής και μετασυναλλακτικής διαφάνειας εφόσον πρόκειται για συναλλαγή στην οποία ο αντισυμβαλλόμενος είναι μέλος του Ευρωπαϊκού Συστήματος Κεντρικών Τραπεζών (ΕΣΚΤ) και όταν η εν λόγω συναλλαγή συνάπτεται σε εκτέλεση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα, την οποία το εν λόγω μέλος του ΕΣΚΤ είναι νόμιμα εξουσιοδοτημένο να ασκεί και όταν το εν λόγω μέλος έχει ενημερώσει, εκ των προτέρων, τον εν λόγω αντισυμβαλλόμενο ότι η εν λόγω συναλλαγή εξαιρείται. Επιπλέον, ο MIFIR αναθέτει στην Επιτροπή την αρμοδιότητα να επεκτείνει το πεδίο εφαρμογής της εν λόγω εξαίρεσης για να συμπεριλάβει κεντρικές τράπεζες τρίτων χωρών, εφόσον πληρούνται οι απαιτούμενες προϋποθέσεις.

Για αυτόν τον σκοπό η Ευρωπαϊκή Επιτροπή ανέθεσε την εκπόνηση εξωτερικής μελέτης στο Κέντρο Μελετών Ευρωπαϊκής Πολιτικής (CEPS) και στο Πανεπιστήμιο της Μπολόνια με θέμα «Exemptions for third-country central banks and other entities under the Market Abuse Regulation (MAR) and the Market in Financial Instrument Regulation (MiFIR)» [Εξαιρέσεις κεντρικών τραπεζών τρίτων χωρών και άλλων οργανισμών δυνάμει του κανονισμού για την κατάχρηση της αγοράς (MAR) και του κανονισμού για τις αγορές χρηματοπιστωτικών μέσων (MiFIR)] (εφεξής η «μελέτη»). Η μελέτη στηρίζεται σε μια μελέτη και σε έρευνα τεκμηρίωσης. Αναλύει τους κανόνες προσυναλλακτικής και μετασυναλλακτικής διαφάνειας που εφαρμόζονται όταν κεντρικές τράπεζες τρίτων χωρών διαπραγματεύονται μη μετοχικά χρηματοπιστωτικά μέσα, καθώς και τον βαθμό στον οποίο οι εν λόγω κεντρικές τράπεζες διαπραγματεύονται τα εν λόγω μέσα στην Ένωση.

2.Η ΝΟΜΙΚΗ ΒΑΣΗ ΤΗΣ ΕΚΘΕΣΗΣ: ΑΡΘΡΟ 1 ΠΑΡΑΓΡΑΦΟΣ 9 ΤΟΥ MiFIR

Το άρθρο 1 παράγραφος 6 του MiFIR περιλαμβάνει εξαίρεση από τους κανόνες προσυναλλακτικής και μετασυναλλακτικής διαφάνειας σε περίπτωση συναλλαγών κατά τις οποίες ο αντισυμβαλλόμενος είναι μέλος του Ευρωπαϊκού Συστήματος Κεντρικών Τραπεζών (ΕΣΚΤ) και όταν η εν λόγω συναλλαγή συνάπτεται σε εκτέλεση νομισματικής ή συναλλαγματικής πολιτικής ή πολιτικής για τη χρηματοπιστωτική σταθερότητα, την οποία το εν λόγω μέλος του ΕΣΚΤ είναι νόμιμα εξουσιοδοτημένο να ασκεί και όταν το εν λόγω μέλος έχει ενημερώσει, εκ των προτέρων, τον εν λόγω αντισυμβαλλόμενο ότι η εν λόγω συναλλαγή εξαιρείται.

Επιπλέον, το άρθρο 1 παράγραφος 9 του MiFIR αναθέτει στην Επιτροπή την αρμοδιότητα: «[…] να εκδίδει κατ’ εξουσιοδότηση πράξεις σύμφωνα με το άρθρο 50 για επέκταση του πεδίου εφαρμογής της παραγράφου 6 σε άλλες κεντρικές τράπεζες.

Προς το σκοπό αυτό, έως την 1η Ιουνίου 2015, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση με την οποία αξιολογείται η αντιμετώπιση των συναλλαγών των κεντρικών τραπεζών τρίτων χωρών που για τους σκοπούς της παρούσας παραγράφου περιλαμβάνει και την Τράπεζα Διεθνών Διακανονισμών. Η έκθεση περιλαμβάνει ανάλυση των θεσμοθετημένων καθηκόντων τους και των όγκων συναλλαγών τους εντός της Ένωσης. Στην έκθεση:

α) εντοπίζονται οι κανονιστικές διατάξεις που ισχύουν στις αντίστοιχες τρίτες χώρες για τη γνωστοποίηση των συναλλαγών των κεντρικών τραπεζών, συμπεριλαμβανομένων των συναλλαγών που αναλαμβάνονται από μέλη του ΕΣΚΤ σε εκείνες τις τρίτες χώρες, και

β) εκτιμάται ο ενδεχόμενος αντίκτυπος που μπορεί να έχουν στις συναλλαγές κεντρικών τραπεζών τρίτων χωρών οι κανονιστικές υποχρεώσεις γνωστοποίησης εντός της Ένωσης.

Εάν η έκθεση καταλήξει στο συμπέρασμα ότι η εξαίρεση που προβλέπεται στην παράγραφο 6 είναι απαραίτητη σε ό,τι αφορά συναλλαγές στις οποίες ο αντισυμβαλλόμενος είναι κεντρική τράπεζα τρίτης χώρας που ενεργεί στο πλαίσιο άσκησης νομισματικής πολιτικής, συναλλαγματικής πολιτικής ή πολιτικής για χρηματοπιστωτική σταθερότητα, η Επιτροπή προβλέπει ότι η εξαίρεση αυτή εφαρμόζεται στην κεντρική τράπεζα της εν λόγω τρίτης χώρας.»

Σε έκθεση της Επιτροπής , που εγκρίθηκε στις 9 Ιουνίου 2017, η Επιτροπή κατέληξε στο συμπέρασμα ότι είναι σκόπιμη η χορήγηση εξαίρεσης από τις απαιτήσεις προσυναλλακτικής και μετασυναλλακτικής διαφάνειας βάσει του MiFIR, σύμφωνα με το άρθρο 1 παράγραφος 9 του MIFIR, στις κεντρικές τράπεζες τρίτων χωρών των εξής περιοχών δικαιοδοσίας: Αυστραλία, Βραζιλία, Καναδάς, Ειδική Διοικητική Περιοχή Χονγκ Κονγκ, Ινδία, Ιαπωνία, Μεξικό, Σιγκαπούρη, Δημοκρατία της Κορέας, Ελβετία, Τουρκία και Ηνωμένες Πολιτείες — και η Τράπεζα Διεθνών Διακανονισμών. Με τον κατ’ εξουσιοδότηση κανονισμό (ΕΕ) 2017/1799, που εκδόθηκε στις 14 Ιουνίου 2017, χορηγήθηκε εξαίρεση από τις απαιτήσεις προσυναλλακτικής και μετασυναλλακτικής διαφάνειας του MiFIR, σύμφωνα με το άρθρο 1 παράγραφος 9 του MIFIR, στις κεντρικές τράπεζες τρίτων χωρών των προαναφερόμενων χωρών.

Παράλληλα, η Επιτροπή αξιολογεί τη σκοπιμότητα χορήγησης στην Λαϊκή Τράπεζα της Κίνας εξαίρεσης από τις απαιτήσεις προσυναλλακτικής μετασυναλλακτικής διαφάνειας του MiFIR δυνάμει του άρθρου 1 παράγραφος 9 του κανονισμού MiFIR. Πραγματοποιήθηκαν διαβουλεύσεις με τα κράτη μέλη στο πλαίσιο της ομάδας εμπειρογνωμόνων της ευρωπαϊκής επιτροπής κινητών αξιών για το σχέδιο έκθεσης και το σχέδιο του κατ’ εξουσιοδότηση κανονισμού.

Η Τράπεζα της Αγγλίας δεν εξετάστηκε στην προαναφερθείσα έκθεση και στον κατ’ εξουσιοδότηση κανονισμό λόγω του καθεστώτος της ως κεντρικής τράπεζας κράτους μέλους της ΕΕ. Ωστόσο, ενόψει της επικείμενης αλλαγής του καθεστώτος του Ηνωμένου Βασιλείου σε τρίτη χώρα, είναι πλέον σκόπιμο να υποβληθεί στο Ευρωπαϊκό Κοινοβούλιο και στο Συμβούλιο έκθεση σύμφωνα με το άρθρο 1 παράγραφος 9 του κανονισμού MiFIR στην οποία να αναλύεται η καταλληλότητα της διεύρυνσης της απαλλαγής από το πεδίο εφαρμογής του κανονισμού MiFIR στην Τράπεζα της Αγγλίας.

3.ΑΝΑΛΥΣΗ ΤΗΣ ΚΑΤΑΣΤΑΣΗΣ ΓΙΑ ΤΗΝ ΤΡΑΠΕΖΑ ΤΗΣ ΑΓΓΛΙΑΣ

Κριτήρια που χρησιμοποιούνται για την αξιολόγηση

Η εντολή που δόθηκε βάσει της ανάλυσης των προσδιορισθεισών περιοχών δικαιοδοσίας δυνάμει του άρθρου 1 παράγραφος 9 του MiFIR, βασίζεται σε δύο βασικά κριτήρια, τα οποία ήταν αμφότερα καίριας σημασίας για την αξιολόγηση της Επιτροπής:

1.Τις διατάξεις που εφαρμόζονται στις οικείες τρίτες χώρες για την κανονιστική γνωστοποίηση των συναλλαγών των κεντρικών τραπεζών, συμπεριλαμβανομένων των συναλλαγών που αναλαμβάνονται από μέλη του ΕΣΚΤ σε εκείνες τις τρίτες χώρες. Περιλαμβάνει το καθεστώς διαφάνειας της αγοράς που ισχύει για τις συναλλαγές των κεντρικών τραπεζών («διαφάνεια της αγοράς») και/ή τη διαφάνεια του λειτουργικού πλαισίου της κεντρικής τράπεζας («λειτουργική διαφάνεια»), και